Полпред тергеениҥ ӧзӱминиҥ аргаларыла танышкан - altaicholmon\nРоссия Федерацияныҥ Президентиниҥ Сибирьдеги федерал округтагы чыдулу чыгартулу кижизи Анатолий Серышев бистиҥ тергееде ишмекчи јол-јорыкла болуп, республиканыҥ турист ле агропромышленный аргаларын шиҥдеп кӧргӧн.\nОл Майма аймактыҥ јериндеги јыл туркунына иштеер «Манјӱрек» деп курорттыҥ келер ӧйдӧ ӧзӱминиҥ аргаларыла танышкан. Бу курортло колбулу ӱлекерди бӱдӱрери јанынаҥ иштер 2004 јылда башталган, 2010 јылда оныҥ баштапкы канатный јолы ла коночылык комплекстиҥ ӱч туразы иштеп баштаган. 2017 јылда курорт «Сбербанк России» ПАО-ныҥ тӧс инвестиционный ӱлекерлериниҥ бирӱзи боло берген.\nТургуза ӧйдӧ 210 јерлӱ коночылык, бугельный ла кресельный подъемниктер, туу-чаналык јол, Россияда эҥ јаан ла јолы чӱмдӱ байк-парк тудулган ла иштейт. 2020 јылда бери 300 муҥ кире кижи келип јӱрген.\nИнвестиционный ӱлекер тергеелик учур алынган. 2035 јылга јетире ӧйдиҥ туркунына коночылык комплексти тудары, туу-чаналык зонаны узуны 20 километр кире јолдорлу эдип ӧскӱрери темдектелет. Анайып, бу курортко јыл туркунына келип турган улустыҥ тоозын 515 муҥга јетире кӧптӧдӧр арга тӧзӧлӧр.\nАнатолий Серышев анайда ок тергеениҥ культуразыныҥ јаан ла учурлу объеги болуп турган учреждениениҥ — А.В. Анохинниҥ адыла адалган эл музейдиҥ ижиле танышкан. Музей бистиҥ тергееге келип турган туристтерди јилбиркедер тӧс јерлердиҥ бирӱзи болуп јат. Музейдиҥ тӧс кӧмзӧзиниҥ кеми 60 муҥ экспонаттаҥ кӧп, олор ажыра республиканыҥ албатыларыныҥ материальный эмес ла кӧгӱстик культуразыла јууктада ла элбеде таныжар арга бар. Музейдиҥ байлыктарыныҥ тоозында: тергеениҥ тӱӱкизиниҥ бастыра тӧс бӧлӱктериле колбулу археологиялык табынтылар, кийим-тудумныҥ этнографиялык коллекциялары, айыл-јуртта тудунар-кабынар не-немелер, јуранарыныҥ ла декоративно-прикладной искусствоныҥ чӱмдемелдери.\nАнайда ок Анатолий Серышев «Амза» деп адалган тергеелик агропромышленный парктыҥ площадказында болгон. Бу объект «Кичӱ ле орто аргачылык ла таҥынаҥ аргачылык баштаҥкайларды јӧмӧӧри» деген нацӱлекерди јӱрӱмде бӱдӱрери кеминде тӧзӧлип јаткан. Площадкалардыҥ бирӱзинде эттеҥ, агросырьедоҥ ла јерлик ӧзӱмдердеҥ не-немелер белетелер ле белен продукцияны садар.\nТургуза ӧйдӧ бу объект јаар јол тудулган, ол электро, суу, газјеткилдешле јеткилделген, анайда ок производственный ла административный туралар тудулган ла ӧскӧ дӧ баштамы иштер ӧткӱрилген. 2024 јыл кирезинде парктыҥ јеринде он предприятие-резидент иштеер деп темдектелет.